input: KOMMISSIONENS GENNEMFØRELSESAFGØRELSE
  af 23. juni 2014
  om supplerende historiske luftfartsemissioner og supplerende luftfartskvoter for at tage hensyn til Kroatiens tiltrædelse af Den Europæiske Union
  (EØS-relevant tekst)
  (2014/389/EU)
  EUROPA-KOMMISSIONEN HAR -
  under henvisning til traktaten om Den Europæiske Unions funktionsmåde,
  under henvisning til akten om Kroatiens tiltrædelse (1), særlig afsnit 10, punkt I, nr. 1, litra a), i bilag V, og
  ud fra følgende betragtninger:
  (1)
  I bilag V til akten om Kroatiens tiltrædelse fastsættes det i nr. i) i afsnit 10, punkt I, nr. 1, litra a), vedrørende alle flyvninger mellem to flyvepladser på kroatisk område og alle flyvninger mellem en flyveplads på kroatisk område og en flyveplads i et land uden for EØS-området (i det følgende benævnt »supplerende luftfartsaktiviteter«), at uanset artikel 3c, stk. 2, i Europa-Parlamentets og Rådets direktiv 2003/87/EF (2), begynder den i nævnte direktivs artikel 13, stk. 1, anførte periode, der starter den 1. januar 2013, den 1. januar 2014 for de supplerende luftfartsaktiviteter.
  (2)
  I bilag V til akten om Kroatiens tiltrædelse fastsættes det i nr. ii) i afsnit 10, punkt I, nr. 1, litra a), at uanset artikel 3c, stk. 4, i direktiv 2003/87/EF fastsætter Kommissionen efter den i samme bestemmelse nævnte procedure de historiske luftfartsemissioner for de supplerende luftfartsaktiviteter inden for en periode på seks måneder fra tiltrædelsesdatoen.
  (3)
  Den samlede mængde kvoter, der skal tildeles luftfartøjsoperatørerne, er defineret som en procentdel af de historiske luftfartsemissioner. I artikel 3, litra s), i direktiv 2003/87/EF defineres historiske luftfartsemissioner som den gennemsnitlige middelværdi af de årlige emissioner i kalenderårene 2004, 2005 og 2006 fra luftfartøjer, der udfører en af de luftfartsaktiviteter, der er nævnt i bilag I til nævnte direktiv. I samme direktivs artikel 3c, stk. 2, fastsættes det, at den samlede mængde kvoter, der skal tildeles luftfartøjsoperatørerne, bør beregnes ud fra dette historiske gennemsnit.
  (4)
  Kommissionen har i overensstemmelse med artikel 18b i direktiv 2003/87/EF fået bistand fra Eurocontrol ved beregningen af historiske luftfartsemissioner for de supplerende luftfartsaktiviteter. De omfattende lufttrafikdata, som Eurocontrol har indhentet fra Central Route Charges Office og Central Flow Management Unit og lagret i sin database, blev betragtet som de bedste tilgængelige data med henblik på at beregne de historiske emissioner. Af disse fremgår den faktiske rutelængde for hver individuel flyvning. Dernæst blev emissionerne for hver enkelt flyvning beregnet ud fra Abatement of Nuisances Caused by Air Transport 3-metoden og Calculation of Emissions by Selective Equivalence-metoden. Denne fremgangsmåde for beregningen af de historiske emissioner blev yderligere forbedret, ved at der blev taget hensyn til oplysninger om det faktiske brændstofforbrug, som et repræsentativt antal luftfartøjsoperatører frivilligt afgav med henblik på at validere resultaterne.
  (5)
  De årlige emissioner fra supplerende luftfartsaktiviteter i kalenderåret 2004 fra luftfartøjer, der udførte en af de luftfartsaktiviteter, der er anført i bilag I til direktiv 2003/87/EF, anses for at være 114 024 ton CO2. De årlige emissioner i kalenderåret 2005 fra sådanne luftfartøjer anses for at være 126 827 ton CO2, og de årlige emissioner i kalenderåret 2006 fra sådanne luftfartøjer anses for at være 127 120 ton CO2. De historiske luftfartsemissioner er 122 657 ton CO2.
  (6)
  I bilag V til akten om Kroatiens tiltrædelse fastsættes det i nr. viii) i afsnit 10, punkt I, nr. 1, litra a), at uanset 3e, stk. 3, litra d), i direktiv 2003/87/EF beregnes antallet af kvoter, der skal tildeles gratis, for de supplerende luftfartsaktiviteter ved at gange den benchmarking, der er anført i nævnte direktivs artikel 3e, stk. 3, litra e), med summen af tonkilometerdata som anført i de ansøgninger, der er forelagt Kommissionen i overensstemmelse med afsnit 10, punkt I, nr. 1, litra a), nr. vi), i bilag V til akten om Kroatiens tiltrædelse.
  (7)
  Kommissionen har analyseret de ansøgninger vedrørende supplerende luftfartsaktiviteter, som Kroatien har indgivet i overensstemmelse med afsnit 10, punkt I, nr. 1, litra a), nr. vi), i bilag V til akten om Kroatiens tiltrædelse, og beregningerne af de historiske luftfartsemissioner for supplerende luftfartsaktiviteter fra Eurocontrol og konkluderer, at den benchmarking, der er anført i artikel 3e, stk. 3, litra e), i direktiv 2003/87/EF, ikke bør være underkastet en ensartet korrektionsfaktor som anført i afsnit 10, punkt I, nr. 1, litra a), nr. viii), i bilag V til akten om Kroatiens tiltrædelse.
  (8)
  I bilag V til akten om Kroatiens tiltrædelse fastsættes det i nr. iii) i afsnit 10, punkt I, nr. 1, litra a), at uanset artikel 3d, stk. 2, i direktiv 2003/87/EF er den andel af kvoter, der skal bortauktioneres for de supplerende luftfartsaktiviteter, fra den 1. januar 2014 den andel kvoter, der resterer efter beregning af antallet af kvoter, der skal tildeles gratis i henhold til artikel 3e, stk. 3, litra d), i nævnte direktiv, og antallet af kvoter, der skal sættes til side i en særlig reserve i henhold til artikel 3f i samme direktiv.
  (9)
  Foranstaltningerne i denne afgørelse er blevet behandlet i Udvalget for Klimaændringer -
  VEDTAGET DENNE AFGØRELSE:
  Artikel 1
  De supplerende historiske luftfartsemissioner for supplerende luftfartsaktiviteter er 122 657 ton CO2.
  Artikel 2
  Det samlede antal kvoter på EU-plan for de supplerende luftfartsaktiviteter for hvert år i perioden fra den 1. januar 2014 til den 31. december 2020 er 116 524.
  Artikel 3
  Beregningerne vedrørende det antal kvoter, der skal tildeles for supplerende luftfartsaktiviteter i overensstemmelse med den benchmarking, der er anført i artikel 3e, stk. 3, litra e), i direktiv 2003/87/EF, afrundes til nærmeste lavere kvote.
  Artikel 4
  Det samlede antal kvoter på EU-plan, der skal tildeles gratis for de supplerende luftfartsaktiviteter for hvert år i perioden fra den 1. januar 2014 til den 31. december 2020 er 41 584.
  Artikel 5
  Det samlede antal supplerende kvoter på EU-plan, der skal sættes til side i den særlige reserve, er 3 495.
  Artikel 6
  Det supplerende antal luftfartskvoter på EU-plan, der skal bortauktioneres for hvert år i perioden fra den 1. januar 2014 til den 31. december 2020, er 71 445.
  Artikel 7
  Denne afgørelse træder i kraft dagen efter offentliggørelsen i Den Europæiske Unions Tidende.
  Udfærdiget i Bruxelles, den 23. juni 2014.